วันนี้ (18 มีนาคม 2557) เมื่อเวลา 10.00 น. ณ ห้องห้วยจระเข้ โรงเรียนนายร้อยตำรวจ สามพราน อำเภอสามพราน จังหวัดนครปฐม  นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ซึ่งผลการประชุมสรุปสาระสำคัญ ดังนี้

1. เรื่อง แผนบูรณาการป้องกันและลดอุบัติเหตุทางถนนช่วงเทศกาลสงกรานต์ ปี 2557

2. เรื่อง มาตรการแก้ไขปัญหาไข่ไก่ล้นตลาด

3. เรื่อง แต่งตั้งข้าราชการตำแหน่งประเภทวิชาการ ระดับทรงคุณวุฒิ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*

**1. เรื่อง แผนบูรณาการป้องกันและลดอุบัติเหตุทางถนนช่วงเทศกาลสงกรานต์ ปี 2557**

คณะรัฐมนตรีมีมติรับทราบแผนบูรณาการป้องกันและลดอุบัติเหตุทางถนนช่วง

เทศกาลสงกรานต์ ปี 2557 ตามที่รัฐมนตรีว่าการกระทรวงมหาดไทย ในฐานะประธานกรรมการและผู้อำนวยการศูนย์อำนวยการความปลอดภัยทางถนนเสนอ เพื่อให้หน่วยงานที่เกี่ยวข้อง จังหวัดและอำเภอ ใช้เป็นกรอบแนวทางในการดำเนินการ

**แผนบูรณาการป้องกันและลดอุบัติเหตุทางถนนช่วงเทศกาลสงกรานต์ ปี 2557**

มีรายละเอียด ดังนี้

1. หัวข้อในการรณรงค์ คือ **“ร่วมสร้างวัฒนธรรมความปลอดภัย สงกรานต์ทั่วไทย ไร้อุบัติเหตุ”**

2. **ช่วงเวลาการรณรงค์** ระหว่างวันที่ 11 - 17 เมษายน 2557 รวม 7 วัน ทั้งนี้ ได้ให้ คำจำกัดความอุบัติเหตุทางถนนในช่วงเทศกาลสงกรานต์ ปี 2557 หมายถึง อุบัติเหตุจากการจราจรทางถนนในช่วงระหว่างเวลา 00.01 น. ของวันที่ 11 เมษายน พ.ศ. 2557 ถึง เวลา 24.00 น. ของวันที่ 17 เมษายน พ.ศ. 2557 ซึ่งส่งผลให้มีผู้เสียชีวิต และ/หรือบาดเจ็บนอนพักรักษาตัวในโรงพยาบาล (Admit)

3. **เป้าหมายการดำเนินการ** สถิติการเกิดอุบัติเหตุทางถนนลดลงเมื่อเปรียบเทียบกับสถิติในช่วงเทศกาลสงกรานต์ ปี 2556 โดยให้จังหวัด อำเภอ และองค์กรปกครองส่วนท้องถิ่น เป็นผู้กำหนดเป้าหมายการดำเนินงานด้วยตัวเอง

4. **มาตรการทั่วไป** ได้แก่ มาตรการด้านการบริหารจัดการ มาตรการด้านถนนและการสัญจรอย่างปลอดภัย มาตรการด้านยานพาหนะที่ปลอดภัย มาตรการด้านผู้ใช้รถใช้ถนนอย่างปลอดภัย และมาตรการด้านการตอบสนองหลังเกิดอุบัติเหตุ

5. **มาตรการเน้นหนัก** ได้แก่

5.1 การบังคับใช้กฎหมายอย่างเคร่งครัดตามมาตรการ 10 มาตรการ ได้แก่ ไม่สวมหมวกนิรภัย มอเตอร์ไซค์ไม่ปลอดภัย เมาสุรา ไม่คาดเข็มขัดนิรภัย ไม่มีใบอนุญาตขับขี่ ขับรถเร็วเกินกว่าที่กฎหมายกำหนด ฝ่าฝืนสัญญาณไฟจราจร ขับรถย้อนศร แซงในที่คับขัน และใช้โทรศัพท์เคลื่อนที่ขณะขับรถ โดยให้เน้นหนักในการควบคุมความเร็วและเมาสุราแล้วขับขี่ยานพาหนะ และให้ความสำคัญเป็นพิเศษกับรถจักรยานยนต์ รถโดยสารสาธารณะ และรถกระบะที่บรรทุกผู้โดยสารท้ายกระบะเพื่อเล่นน้ำสงกรานต์ ในลักษณะที่อาจก่อให้เกิดอันตราย

5.2 การควบคุมการดื่มเครื่องดื่มแอลกอฮอล์แล้วขับขี่หรือโดยสารยานพาหนะ โดยให้บังคับใช้กฎหมายอย่างเคร่งครัด

5.3 การควบคุมการเข้าถึงเครื่องดื่มแอลกอฮอล์ โดยให้บังคับใช้กฎหมายที่เกี่ยวข้องกับเครื่องดื่มแอลกอฮอล์อย่างเคร่งครัด

5.4 ควบคุมการใช้รถจักรยานยนต์เพื่อลดปัจจัยเสี่ยงในการเกิดอุบัติเหตุทางถนน

5.5 การจัดพื้นที่เล่นน้ำสงกรานต์ที่มีความปลอดภัยและปลอดเครื่องดื่มแอลกอฮอล์ ทุกชนิด

5.6 ในกรณีจังหวัดที่มีพรมแดนติดต่อกับประเทศเพื่อนบ้านให้พิจารณาหามาตรการหรือแนวทางตามความเหมาะสมในการดูแลความปลอดภัยทางถนนให้แก่ประชาชนทั้งคนไทยและชาวต่างชาติที่ผ่านเข้าออก บริเวณจุดผ่านแดนถาวรในช่วงเทศกาลสงกรานต์ ปี 2557 เพื่อรองรับการเข้าสู่ประชาคมเศรษฐกิจอาเซียน (AEC)

6. **ช่วงเวลาการดำเนินงาน** แบ่งออกเป็น 3 ช่วง ได้แก่

6.1 ช่วงเตรียมความพร้อม ระหว่างวันที่ 15 - 28 กุมภาพันธ์ 2557

6.2 ช่วงการรณรงค์ ระหว่างวันที่ 1 มีนาคม - 10 เมษายน 2557

6.3 ช่วงควบคุมเข้มข้น ระหว่างวันที่ 11 - 17 เมษายน 2557

**2. เรื่อง มาตรการแก้ไขปัญหาไข่ไก่ล้นตลาด**

คณะรัฐมนตรีมีมติรับทราบผลการดำเนินการตามมติคณะรัฐมนตรี เรื่อง มาตรการแก้ไขปัญหาไข่ไก่ล้นตลาด ตามที่กระทรวงเกษตรและสหกรณ์ (กษ.) เสนอ

สาระสำคัญของเรื่อง

กษ. รายงานว่า ตามที่คณะรัฐมนตรีได้มีมติ (12 มีนาคม 2556) มอบหมายให้กระทรวงสาธารณสุข (สธ.) กระทรวงศึกษาธิการ (ศธ.) และสำนักงานกองทุนสนับสนุนการสร้างเสริมสุขภาพ (สสส.) รับไปดำเนินการเกี่ยวกับการเผยแพร่ข้อมูลทางวิชาการและความรู้ ความเข้าใจเกี่ยวกับคุณประโยชน์และการบริโภคไข่ไก่ในชีวิตประจำวันของประชาชนทุกเพศ ทุกวัย ให้ถูกต้องตรงกันและเกิดผลในวงกว้างต่อไป กษ. โดยกรมปศุสัตว์ ในฐานะเลขานุการคณะกรรมการนโยบายพัฒนาไก่ไข่และผลิตภัณฑ์ได้ดำเนินการตามมติคณะรัฐมนตรีดังกล่าว สรุปได้ดังนี้

1. ศธ. โดยสำนักงานคณะกรรมการการศึกษาขั้นพื้นฐาน ได้บรรจุความรู้ความเข้าใจ

เกี่ยวกับการบริโภคไข่ไก่ในชีวิตประจำวันในหลักสูตรแกนกลางการศึกษาขั้นพื้นฐานในสังกัดในระดับประถมศึกษาทั่วทุกเขตทั้งประเทศให้ใช้ไข่ไก่เป็นส่วนประกอบอาหารกลางวันให้นักเรียน และบางโรงเรียนมีการเลี้ยงไก่ไข่ในโรงเรียน ส่วนสำนักงานคณะกรรมการอาชีวศึกษากำหนดให้มีการเลี้ยงไก่ไข่ในวิทยาลัยเกษตรและมีการแปรรูปอาหารที่ทำจากไข่ไก่ในวิทยาลัยอาชีวศึกษา สำหรับสำนักงานคณะกรรมการการอุดมศึกษา ได้มีการประสานขอความร่วมมือจากสถาบันการศึกษาต่าง ๆ ทั่วประเทศ และหากต้องดำเนินการเพิ่มเติมจะประสานไปยังสถาบันการศึกษาอีกครั้ง

1. สถาบันโภชนาการ มหาวิทยาลัยมหิดล ได้เผยแพร่ข้อมูลความรู้ทางสื่อหนังสือพิมพ์

โทรทัศน์ วิทยุ และสื่อต่าง ๆ รวมถึงบทความ งานวิจัยมีทั้งในเรื่อง องค์ประกอบของไข่ไก่ การแปรรูปจากไข่ไก่ ซึ่งยังอยู่ในระหว่างการเรียบเรียง เพื่อเผยแพร่ต่อไป

1. กระทรวงสาธารณสุข โดยกรมอามัย เป็นหน่วยงานที่มีภารกิจในการส่งเสริมสุขภาพ

และโภชนาการของประชาชนให้มีสุขภาพดี ได้ประชาสัมพันธ์และนำเรื่องการบริโภคไข่ไก่แก่บุคคลทั่วไป

**3. เรื่อง แต่งตั้งข้าราชการตำแหน่งประเภทวิชาการ ระดับทรงคุณวุฒิ**

คณะรัฐมนตรีมีมติอนุมัติแต่งตั้ง นางสาววันนภิศ จารุสมบัติ ผู้อำนวยการสำนักส่งเสริมและประสานงานคณะรัฐมนตรี ให้ดำรงตำแหน่ง ที่ปรึกษาประจำสำนักเลขาธิการคณะรัฐมนตรี (นักวิเคราะห์นโยบายและแผนทรงคุณวุฒิ) สำนักเลขาธิการคณะรัฐมนตรี สำนักนายกรัฐมนตรี ตามที่สำนักเลขาธิการคณะรัฐมนตรี เสนอ ตั้งแต่วันที่ 20 สิงหาคม 2556 ซึ่งเป็นวันที่มีคุณสมบัติครบถ้วนสมบูรณ์

.........................................